CELEX: 61999CJ0457
Traktatbrud
Direktiv 95/69/EF
Foderstoffer
Manglende gennemførelse

Dommens præmisser
1 Ved stævning indleveret til Domstolens Justitskontor den 1. december 1999 har Kommissionen for De Europæiske Fællesskaber i henhold til artikel 226 EF anlagt sag med påstand om, at det fastslås, at Den Hellenske Republik ved ikke at have vedtaget de love og administrative bestemmelser, der er nødvendige for at efterkomme
- Rådets direktiv 95/53/EF af 25. oktober 1995 om principperne for tilrettelæggelse af offentlig kontrol på foderstofområdet (EFT L 265, s. 17)
- Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF (EFT L 332, s. 15), og
- Kommissionens direktiv 97/72/EF af 15. december 1997 om ændring af Rådets direktiv 70/524/EØF om tilsætningsstoffer til foderstoffer (EFT L 351, s. 55),
har tilsidesat sine forpligtelser i henhold til EF-traktaten og ovennævnte direktiver.
2 I henhold til artikel 24, stk. 1, første afsnit, i direktiv 95/53, artikel 21, stk. 1, første afsnit, i direktiv 95/69 og artikel 2, stk. 1, første afsnit, i direktiv 97/72 skulle medlemsstaterne sætte de nødvendige love og administrative bestemmelser i kraft for at efterkomme hvert af direktiverne henholdsvis den 30. april, den 1. april og den 31. marts 1998 og straks underrette Kommissionen herom.
3 Kommissionen fandt, at direktiv 95/53, 95/69 og 97/72 ikke var blevet gennemført i græsk ret inden for den fastsatte frist, og indledte derfor traktatbrudsproceduren. Efter at have tilstillet Den Hellenske Republik en åbningsskrivelse fremsatte Kommissionen den 18. januar 1999 en begrundet udtalelse, hvori den opfordrede Den Hellenske Republik til at træffe de nødvendige foranstaltninger for at efterkomme direktiverne inden for en frist på to måneder fra dens meddelelse. Da Den Hellenske Republik ikke efterkom den begrundede udtalelse, har Kommissionen anlagt nærværende sag.
4 Den Hellenske Republik har i sit svarskrift anerkendt, at den ikke havde gennemført direktiv 95/53, 95/69 og 97/72 inden for de fastsatte frister. Den har imidlertid anført, at de nødvendige foranstaltninger for at gennemføre direktiverne i græsk ret var under udarbejdelse.
5 Kommissionen, der efterfølgende har modtaget underretning fra den græske regering om to ministerielle bekendtgørelser, der gennemfører direktiv 95/53 og 97/72 i græsk ret, har taget disse bekendtgørelser til efterretning og hævet sagen i relation til disse to direktiver, mens den har opretholdt søgsmålet for så vidt angår direktiv 95/69.
6 Da gennemførelsen af direktiv 95/69 ikke er sket inden for den i direktivet fastsatte frist, skal Kommissionens påstand vedrørende dette direktiv tages til følge.
7 Det skal derfor fastslås, at Den Hellenske Republik har tilsidesat sine forpligtelser i henhold til direktiv 95/69, idet den ikke har vedtaget de love og administrative bestemmelser, der er nødvendige for at efterkomme direktivet.
Afgørelse om sagsomkostninger
Sagens omkostninger
8 Ifølge procesreglementets artikel 69, stk. 2, pålægges det den tabende part at betale sagens omkostninger, såfremt der er nedlagt påstand herom. Desuden bestemmer artikel 69, stk. 5, første afsnit, at det på begæring af den hævende part kan fastsættes, at den anden part skal betale sagens omkostninger, hvis dette findes berettiget som følge af denne parts forhold.
9 I den foreliggende sag fremgår det af det forudgående, at Den Hellenske Republik har tabt sagen vedrørende direktiv 95/69. Med hensyn til ophævelsen af sagen for så vidt angår stævningens påstande vedrørende direktiv 95/53 og 97/72 er det ubestridt, at den var resultatet af medlemsstatens adfærd, idet Den Hellenske Republik først vedtog de love og administrative bestemmelser, der var nødvendige for at efterkomme de to direktiver, efter at Kommissionen havde anlagt sag. Den Hellenske Republik pålægges derfor at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Fjerde Afdeling)
1) Den Hellenske Republik har tilsidesat sine forpligtelser i henhold til Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF, idet den ikke har vedtaget de love og administrative bestemmelser, der er nødvendige for at efterkomme direktivet.
2) Den Hellenske Republik betaler sagens omkostninger.